**אנה בלנדיאנה** (ברומנית **Ana Blandiana**; נולדה ב-25 במרץ 1942) היא משוררת מסאית ודמות פוליטית רומניה.

ביוגרפיה
--------

### ראשית חייה

אנה בלנדיאנה הוא שם העט של **אוטיליה ולריה קומאן**. המשוררת קראה לעצמה "בלנדיאנה" - על שם כפר הולדתם של הוריה. קומאן נולדה ב-1942 בעיר טימישוארה בדרום-מערב רומניה. אביה היה גאורגה קומאן, כומר נוצרי אורתודוקסי שמוצאו היה בכפר מוראן (Murani) במחוז טימיש ושהיה בעבר פעיל בתנועה הלגיונרית. אחרי החזרת צפון טרנסילבניה לרומניה בשלהי שנת 1944, משפחת קומאן עברה לגור בעיר אוראדיה, והאב שימש שם ככומר ב"הכנסייה עם ירח". אחרי עליית הקומוניסטים לשלטון ברומניה, גאורגה קומאן נעצר כ"אויב העם" והוחזק בכלא עד שנת 1964.
אוטיליה שלמדה בתיכון באוראדיה, הצליחה להירשם אחרי קשיים בפקולטה לפילולוגיה (שפות וספרות) באוניברסיטת "באבש" קלוז'. בגלל היות אביה אסיר פוליטי, כעבור זמן קצר סולקה מהאוניברסיטה, ונאסר עליה להמשיך ללמוד וכן נאסר עליה לפרסם. במשך שלוש שנים נאלצה להתפרנס כפועלת בניין. בתקופה זו זכתה בעידוד ותמיכה מבעלה, הסופר רומולוס רוסאן שעבד כעורך במגזין "טריבונה".

בסופו של דבר בשנת 1963 התאפשרה קבלתה בחזרה לאוניברסיטת קלוז', אז בניהולו של קונסטנטין דייקוביצ'ו והורשתה לפרסם, במיוחד במגזין "קונטמפוראנול שבניהול ג'ורג' איוואשקו. קומאן אימצה את שם העט "אנה בלנדיאנה", כשבלנדיאנה הוא כפר המוצא של אמה במחוז אלבה. אביה נהרג בעקבות כוויות קשות בתאונת בית אחרי שחרורו מהכלא.

### הקריירה הספרותית

בשנת 1964 פרסמה בלנדיאנה לראשונה קובץ שירים Persoana întâi plural ("גוף ראשון רבים") עם הקדמה מאת ניקולאיה מנולסקו.
מפעלה הספרותי של אנה בלנדיאנה מונה כ-16 קובצי שירה, 6 כרכי מאמרים וביקורת ו-4 ספרי סיפורת. הוא נדפס ברומניה בהוצאות הספרים החשובות. כן תורגמה ללשונות רבות, ובהן: הונגרית, פולנית, בולגרית, עברית, רוסית, אנגלית, אסטונית, ליטאית, שוודית, נורווגית, צרפתית, סרבית, הולנדית, סלובנית, אלבנית, מקדונית, איטלקית, פורטוגזית וסינית.
בשנת 1985 פרסמה בלנדיאנה כמה שירים במגזין הסטודנטים "Amfiteatru" ובבשנת 1988 פרסמה הקובץ שירים בשם Întâmplări de pe strada mea שבהם דמות החתול ארפג'יק, הזכירה בהתנהגותו את הנשיא צ'אושסקו. בעקבות זאת התחילו בציבור לכנות את הנשיא "ארפג'יק" הספר הוחרם מחנויות ולמשוררת נאסר זמנית לפרסם. עם זאת ב-1989 התאפשר לה להוציא קובץ אנתולוגי של שיריה בסדרת "Biblioteca pentru toți" (הספרייה לכל), בערכית אאוג'ן סימיון.
אנה בלנדיאנה השתתפה בפסטיבלים לשירה ברחבי העולם, כולל בישראל, בה התארחה בשנת 2006 בפסטיבל המשוררים בירושלים.

פרסים ואותות הוקרה
------------------

* חברה באיגוד הסופרים הרומנים
* חברה באקדמיה האירופית לשירה
* 1969 - הפרס לשירה של איגוד הסופרים של רומניה
* 1970 - הפרס לשירה של האקדמיה הרומנית
* 1980 - הפרס לפרוזה אל איגוד הסופרים של בוקרשט
* 1982 - פרס הרדר, וינה
* 2004-1990 - נשיאת מועדון הפן (PEN Club) ברומניה
* 1994 - פרס למפעל חיים
* 1994 - מייסדת ויושבת ראש קרן הברית האזרחית, תנועה פוליטית על-מפלגתית ברומניה
* 1997 - הפרס הלאומי לשירה, רומניה
* 2000 - יקירת העיר טימישוארה
* 2018 - הפרס הבינלאומי על שם גריפין למפעל חייה בתחום השירה, קדנה
* 2019 - זר הזהב בשיריה השירה של סטרוגה, צפון מקדוניה
* לגיון הכבוד של צרפת בדרגת אביר

שיר לדוגמה של אנה בלנדיאנה
--------------------------

**התזכור את חוף הים** מאת **אנה בלנדיאנה**
הַתִּזְכֹּר אֶת הַחוֹף
הַמְּכֻסֶּה רְסִיסִים מָרִים
עֲלֵיהֶם
לֹא יָכֹלְנוּ לִצְעֹד יְחֵפִים?
הַתִּזְכֹּר
אֵיךְ הָיִיתָ מַבִּיט בַּיָּם וְאוֹמֵר
שֶׁאַתָּה מַקְשִׁיב לִי.
וְהַשְּׁחָפִים הַהִיסְטֶרִיִּים
הָיוּ חַגִּים לְקוֹל דִּנְדּוּן
הַפַּעֲמוֹנִים שֶׁל הַכְּנֵסִיּוֹת הַסְּמוּיוֹת מִן הָעַיִן
וְאִיקוֹנִיּוֹת הַדָּגִים,
וְאַתָּה הָיִיתָ מִתְרַחֵק בְּרִיצָה
אֶל הַיָּם
צוֹעֵק שֶׁאַתָּה זָקוּק
לְמֶרְחָק כְּדֵי
לְהַבְחִין בִּי?
הַשֶּׁלֶג הַהוֹלֵךְ וְדוֹעֵךְ
הִתְעָרֵב בְּעוֹפוֹת
הַמַּיִם
וַאֲנִי, בְּיֵאוּשׁ כִּמְעַט צוֹהֵל,
בָּחַנְתִּי אֶת
טְבִיעוֹת עֲקֵבֶיךָ בַּיָּם,
וְהַיָּם
נֶעֱצַם כְּמוֹ עַפְעַף
עַל עֵינִי הַמְּצַפָּה לְךָ.
מרומנית: **חיים נגיד**
שירים משירתה תורגמו לעברית בידי משה ב. יצחקי, חיים נגיד, משה גרנות ושאול כרמל.

ספריה שראו אור בעברית
---------------------

* **שפל החושים**, תרגם מרומנית: משה ב. יצחקי, הוצאת קשב לשירה, תל אביב, 2014, 70 עמ'
* **כל שמחה פוצעת מישהו**, תרגמו מרומנית: משה גרנות ושאול כרמל, הוצאת קשב לשירה, תל אביב, 2007.
* **תקווה מתחת לשמש אפורה**, מרומנית: משה ב. יצחקי, הוצאת קשב לשירה, תל אביב, 2017, 263 עמ'.

לקריאה נוספת
------------

* Ion Ianoși - *Internaționala mea.Cronica unei vieți* (יון יאנושי - האינטרנציונל שלי. כרוניקת חיים)

קישורים חיצוניים
----------------

ויקישיתוף מדיה וקבצים בנושא **אנה בלנדיאנה** בוויקישיתוף
* מרב יודילוביץ', נולדה לכתוב, באתר ynet, 8 במרץ 2006 - על המשוררת ועל ביקורה בארץ
* ליהיא ענבר, כתב סתרים מוצפן על גבי תחבושת: שירה כתרופה במציאות חשוכה, **גג** 45
* אנה בלנדיאנה, באתר אנציקלופדיה בריטניקה (באנגלית)
* אנה בלנדיאנה (1942-), דף שער בספרייה הלאומית

הערות שוליים
------------

1. 1 2 3  Ion Ianoși

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007290004705171
* BIBSYS: 90341626
* BNE: XX858812
* BnF: cb120266019 (data)
* CANTIC: a11082446
* GND: 121093018
* ISNI: 0000 0001 2125 1747
* LCCN: n83214088
* MusicBrainz: 65f4ff18-0d56-48e2-9e4b-781c081cfd57
* NKC: jn20020102071
* NLK: KAC201415117
* NLP: A18613135
* NTA: 070003106
* SELIBR: 326388
* SUDOC: 028428730
* VIAF: 27079448
* WorldCat: lccn-n83214088

 |